РЕШЕНИЕ НА КОМИСИЯТА
от 13 май 2009 година
за изменение на Решение 2006/771/ЕО за хармонизиране на радиочестотния спектър за използване от устройства с малък обсег на действие
(нотифицирано под номер C(2009) 3710)
(текст от значение за ЕИП)
(2009/381/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение № 676/2002/ЕО на Европейския парламент и на Съвета от 7 март 2002 г. относно регулаторната рамка за политиката на Европейската общност в областта на радиочестотния спектър (Решение за радиочестотния спектър) (1), и по-специално член 4, параграф 3 от него,
като има предвид, че:
(1)
Решение 2006/771/ЕО на Комисията (2) хармонизира техническите условия за използване на радиочестотния спектър от голямо разнообразие устройства с малък обсег на действие, включително за приложения като аларми, локално съобщително оборудване, устройства за отваряне на врати и медицински имплантанти. Устройствата с малък обсег на действие са основно продукти за масовия пазар и/или преносими продукти, които лесно могат да бъдат пренасяни и използвани през границите; следователно различията в условията за достъп до спектъра пречат на тяхното свободно движение, увеличават производствените разходи и създават риск от вредни електромагнитни радиосмущения с други радиоприложения и радиослужби.
(2)
Решение 2008/432/ЕО на Комисията (3) измени хармонизираните технически условия за използване на устройства с малък обсег на действие, съдържащи се в Решение 2006/771/ЕО, като замести приложението към него.
(3)
В резултат на бързите промени в технологиите и обществените нужди обаче може да се появят нови приложения на устройствата с малък обсег на действие, което изисква редовно актуализиране на условията за хармонизиране на спектъра.
(4)
На 5 юли 2006 г. Комисията предостави постоянен мандат (4) на Европейската конференция по пощи и далекосъобщения (CEPT) съгласно член 4, параграф 2 от Решение № 676/2002/ЕО да актуализира приложението към Решение 2006/771/ЕО в отговор на технологичното и пазарното развитие в областта на устройствата с малък обсег на действие.
(5)
В своя доклад от ноември 2008 г. (5), представен в отговор на посочения мандат, CEPT посъветва Комисията да измени редица технически въпроси в приложението към Решение 2006/771/ЕО.
(6)
Следователно Решение 2006/771/ЕО следва да бъде съответно изменено.
(7)
Оборудването, работещо в съответствие с условията, предвидени в настоящото решение, следва да е съобразено също и с Директива 1999/5/ЕО на Европейския парламент и на Съвета от 9 март 1999 г. относно радионавигационното оборудване и далекосъобщителното крайно оборудване и взаимното признаване на тяхното съответствие (6), за да използва спектъра ефективно, така че да се избегнат вредни радиосмущения, което се демонстрира или чрез съответствие с хармонизирани стандарти, или чрез прилагане на алтернативни процедури за оценяване на съответствието.
(8)
Мерките, предвидени в настоящото решение, са в съответствие със становището на Комитета по радиочестотния спектър,
ПРИЕ НАСТОЯЩОТО РЕШЕНИЕ:
Член 1
Приложението към Решение 2006/771/ЕО се заменя с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 13 май 2009 година.